정조 8년
甲辰十一月二十日辰時。上御誠正閣。晝講入侍時。特進官具善復。知事徐浩修。參贊官李在學。侍讀官安策。檢討官尹序東。假注書李亨達。記事官車亨衢尹行任。宗臣廣陵君烻。武臣宋載岳。以次進伏訖。上曰。上番進講。可也。侍讀官安策。讀奏孟子第四卷。自孟子曰不仁者。止此之謂也訖。上讀新受音訖。策曰。滄浪之謠。如詩傳里巷歌謠之詞。似非孺子之有意。而聖人有聲入心通之德。故乃有此自取之至訓。所以於論語六十耳順章註。引此以爲耳順之證也。大抵常人則雖忠言至論。不知其爲善。聖人則雖常言俗談。皆以爲至理。臣意大舜之察邇言。亦不過是道矣。方今言路之不開。爲第一痼弊。殿下屢發中朝之歎然。而在聖人擇芻蕘之道。雖陳腐淺近之言。當有反隅體認之功。伏願聖明留念焉。上曰。好矣。上曰。下番亦陳文義。序東曰。仁與不仁之利害。此上下章說之甚分明矣。爲仁之道。不過遏人慾存天理。人慾先遏。然後天理可存矣。古之王者。必以克祛人慾。以循天理。爲行仁之本。故大學稱文王之德曰。爲人君止於仁。又曰。堯舜率天下以仁。惟殿下審察其危微之際。擴充其本源之工。以致堯舜文王之至治。是臣區區之望也。上曰。此亦好矣。上曰。經筵官特進官。皆陳文義。可也。浩修曰。孟子以得民心。爲得天下之本。而至於得民心之道。則又以所欲與之。所惡勿施爲之本。此正大學挈矩之旨。而得衆則得國之意也。論其功效。則固有淺深精粗之殊。而所謂挈矩。亦豈有別般神奇底工夫哉。不過先自己所不欲。勿施於人而下工。終致上下四旁之均齊。無一毫欠缺也。生之而不傷。厚之而不困。扶之而不危。節之而不盡。所以養其民也。人情莫不欲孝於親。則導之以仁。人情莫不欲忠於君。則導之以義。禮以制之。樂以和之。所以敎其民也。敎養備至。而人各得其願。則天下其有不平者哉。孟子千言萬語。莫非遏人慾存天理之要。而此章與大學之挈矩。相爲表裏。尤覺切實。伏望深留聖意而體念焉。上曰。所陳好矣。當體念焉。善復曰。臣則無所達矣。上曰。參贊官亦陳之。可也。在學曰。上下番。已盡達之矣。上曰。次對諸臣入侍。賤臣承命出傳。與領議政徐命善。左議政洪樂性。行判中樞府事具善復。行工曹判書李命植。行刑曹判書金魯鎭。行戶曹判書鄭一祥。知中樞府事徐有隣。知敦寧徐浩修。兵曹判書李在簡。行副司直李柱國。禮曹判書鄭昌順咸春君李昌運。校理安策。右副承旨洪仁浩。假注書李亨達。事變假注書李德鉉。記事官車亨衢尹行任。偕入進伏訖。命善曰。近來日候甚不佳。聖體調攝。若何。上曰。不過一時外感。今已向差矣。命善曰。今日亦當繼進湯劑矣。上曰。唯。命善曰。王大妃殿氣候。若何。上曰。一樣矣。命善曰。惠慶宮氣候。若何。上曰。一樣矣。命善曰。頃因前同春秋徐有防所啓。鼎足山城。設倉增修事。令守臣。具意見狀聞之意行會矣。卽見江華留守嚴璹狀啓。則以爲。築城後不可無者。守城之糧。而只令一二參奉。數三僧徒。給料守護。事甚疎虞。一依閣臣所奏。守城儲糧之策。特令措置。講定節目。待明春擧行。而今年加分耗。前留守旣已啓聞取用。只餘一百石。府倉舊耗中。除出三百石。與今年所餘一百石。移劃山城。分給附近面。待明年輸納山城。以其耗條四十石。再明年爲始。以爲僧徒監色等料資。以今年所捧舊還耗四十石。自明年給料事。請令廟堂。稟旨分付。至於以耗條四十石。分排十二朔事。自臣府酌量磨鍊。成出節目爲辭矣。鼎足山城。卽是史牒奉安之地。其爲事體之重大。不但關防之緊要。而措置無所。守護不備。緩急之虞。誠足寒心。閣臣旣已歸奏。守臣又此論列。及今設施。有不容已。加分耗條。所餘雖少。府倉城倉。莫非境內。移此儲彼。別無所損。依狀請。府倉舊耗中。除出三百石。與加分餘耗一百石。移劃山城。每年應分數外。分給於山城附近面。待秋冬還捧時。輸納於山城。以其耗條。作爲諸般料米。而其加出員額之數。分排需用之道。則自本府參量磨鍊。成節目報本司。以爲講定措處之地。至若先除舊還之耗。預給明年之料。固知守臣之意。亶出設施之急。而爭得一年。無甚關緊。減却元餉。有欠惜費。給料一款。自再明年爲始擧行事。分付。何如。上曰。左相之意。何如。樂性曰。臣亦別無他見矣。上曰。依爲之。出擧條上曰。鼎足山城之設築本意。果何居也。命善曰。當初設置。似爲瞭望。而今則奉安史牒。事體甚重。若能繕守。則足爲備禦之道矣。命善曰。卽見平安監司鄭民始。報備局辭緣。則以爲。皇曆物貨比包。冬至書狀官。例於入柵後。修正以送。而今番則節行。比前差早。與皇曆回門。未免相違。書狀官之留柵等待。其勢末由。搜檢假都事入送。柵內比包。依書狀官例擧行。渡江後。仍與灣尹。眼同搜檢何如云矣。皇曆回還時。柵內比包。書狀官爲之。柵外搜檢。假都事爲之。自是應行事例。而今年節使。行期差早。旣與曆咨到柵。不得相値。則比包一事。仍令假都事。入柵擧行。事甚便宜。依此知委之意。分付。何如。上曰。依爲之。出擧條命善曰。謝恩使拜表日字。自禮曹推擇。則與勅行入京時相値云。似多掣礙之端。退日更擇。似好矣。上曰。然矣。禮堂旣已入侍。更令推擇。可也。命善曰。內乘李運春。特敎許暇。帶職還鄕。振發嶺人。慰悅遐方之聖意。孰不聳感。第今殿最不遠。勢難及期還任云。不行褒貶之職。惟備邊郞一窠爲之。以此相換。似或便當。禁軍定式之後。雖難循例啓下。而方帶內乘之人。筵稟換差。則恐無所拘。故敢此仰達矣。上曰。依爲之。因此思之。向來諸備郞汰去之後。皆以實職差代。或慮有參下准朔人故也。參下積仕者。果然有三人云。備郞汰去分揀。可也。命善曰。分揀備郞爲六員。而一窠因內乘相換。當爲見縮。成道鍾旣有實職。此人則勿論。何如。上曰。依爲之。出擧條命善曰。向來別薦三人中。李海愚李堯憲。已除內乘宣傳官。而趙文彦。以旋卽登科之故。尙未區處矣。渠以忠簡公趙聖復之孫。曾經齋郞敎官。地處履歷。合有甄拔之政。出身趙文彦。令該曹陞六調用。何如。上曰。依爲之。出擧條命善曰。今年陞補。不過三抄而止。方當歲末。不可不陸績擧行。而聞大司成閔鍾顯病勢。姑難行公云。許遞。何如。上曰。雖欲久任。病勢旣云如此。姑令許遞。前望單子入之。待下批牌招。使之自明日擧行。年前因諫長陳達。陞試旣命逐朔設行。若踰當朔。則當該泮長。自政院直捧禁推傳旨。亦有定式。近年以來。此規無端廢却。後復如此。掩置之承宣。當別樣嚴處。以此申飭。可也。出擧條上曰。近來陞庠。已成痼弊。拖至垂畢之抄。則擧子之文與筆。試官皆知之。又以抽黃對白。作爲規例云。豈有如許事體乎。或者之論。以爲畢抄之際。移易泮長。則可爲捄弊之方云。此言亦似有理。今年則果欲數易泮長。以爲捄弊之策。而大抵陞庠。亦是國試。豈可以一毫挾雜乎。向來權以綱疏陳此弊。今年則不可無別般申飭矣。命善曰。陞庠之弊。果難猝改。誠爲可悶矣。命善曰。御營大將李柱國。勅行入來時。郊館多有檢飭之事。兼帶捕將。不無相妨之端。捕將之任。今姑許遞。何如。上曰。依爲之。出擧條仁浩曰。左邊捕盜大將李柱國許遞事。命下矣。在前如此之時。有他邊大將兼察之例。今番則何以爲之乎。上曰。右大將兼察。出擧條仁浩曰。左邊捕盜大將。以右大將兼察事。命下矣。右邊捕盜大將李邦一。卽爲牌招。以爲聽傳敎之地。何如。上曰。依爲之。出擧條上曰。前禁將向來事。不過一時。申飭矣。仍命書傳敎曰。前禁衛大將徐有大敍用。復授前任。仁浩曰。前禁衛大將徐有大。仍任事。命下矣。卽爲牌招。傳授命召。何如。上曰。依爲之。出擧條命善曰。勅行入京。期日迫頭。宴禮習儀。自今連續擧行。然後可免臨時疎漏之患。而檢擧提調沈頤之。方在罷職中。其代不可不卽速差出。而付之生手。亦涉可悶矣。上曰。不過一時飭勵。前提調沈頤之敍用。仍任。可也。命善曰。其時同罪之人。亦多有之矣。上曰。一體敍用。可也。出擧條命善曰。前大司憲沈頤之。旣有敍用之命。見今有司堂上。無故行公者。只有一人。沈頤之還差備堂。仍察有司之任。何如。上曰。依爲之。出擧條命善曰。備堂中兼管諸任。久未備員。行工曹判書李命植嶺南句管。知中樞府事徐有隣湖南句管。前大司憲沈頤之湖西句管。行左承旨徐有防海西句管。行副司直蔡弘履關東句管堂上差下。行戶曹判書鄭一祥貢市堂上。仁陵君李在協堤堰堂上差下。何如。上曰。依爲之。出擧條命善曰。內醫李文載。蒙恩授蝟島僉使。已過一年。內醫之除拜遠地邊將者。或有畿內相換之例。或有還屬本院之例。李文載邊將之任。改差。何如。上曰。改差。可也。出擧條樂性曰。藝文提學徐浩修。不但許久見帶。領相方兼領事。雖無應避之典。私分則甚爲不安云。合有體諒之道矣。上曰。許遞。可也。出擧條善復曰。宣薦事。奉覽傳敎。辭旨懇惻。臣不勝欽仰聖意。而以舊薦言之。鄕曲出身。每都目上京。見漏薦剡。則含淚渡江云。今番慶科。莫重莫大。新榜之慰悅。可以導迎和氣。今榜則別擇七十人。舊榜則限十餘人。次次收用。則數三都政。可以盡越。而考其年之多少爲先後。然今朔內。似難盡爲詳知其地處。來初會薦。似好矣。上曰。依爲之。出擧條上曰。近來宣薦薦完後。每多稱冤之弊。此後則將臣。申飭本廳。俾勿如前。可也。善復曰。此是宣廳主管之事。臣等雖欲指揮。年少諸武。難保其一一信從。此甚可悶矣。上曰。取見宣傳官廳薦記。則先朝甲辰以後。數十年宣薦之數。每薦多不過十人。少則或不滿十人。而近來則未有不滿十人之時矣。然而諸出身。尙多稱冤者何也。善復曰。近來則人心異昔。每有匪分之望。故僅堪副末薦者。輒生僥倖之計。其弊如此矣。上曰。似然矣。善復曰。非但宣薦之有弊。別軍職廳事。亦多有可悶者矣。上曰。予亦有聞之者矣。緣何事端。而有此云云乎。卿等必有聞知者。詳陳之。可也。善復曰。以別軍職廳事。常有隱憂。而今因宣傳官廳言端。敢此仰達矣。別軍職之肘腋近侍。尤倍於宣廳。而近聞軍職輩。外面雖好。間或有不相能者云。此誠非細憂。向者曺學臣之自該廳付榜。乃是同僚不和之兆朕。嚴飭斷不可已。至於具純。亦多有人言。今番事。尤爲自慢之罪。雖已見汰。老成之前。姑勿還屬。以爲警飭。似好矣。上曰。御將之意。何如。柱國曰。別軍職之近侍。與宣傳官。尤有所重。而具純事。誠如訓將所奏。其外曺學臣孫相龍。不無外間辭說。雖有警飭。誠難改行。臣意則非但具純而已。曺學臣孫相龍。竝爲減下。以懲他軍職。恐未知如何矣。上曰。曺學臣之向來事曲直。予甚訝之。至今未決矣。孫相龍則不能求媚之致。浮謗難以準信矣。柱國曰。曺學臣孫相龍。俱有疵謗。別無異同。恐不可不一體減下矣。上曰。俄已諭矣。且在外任。孫相龍則不必擧論矣。善復曰。旣有筵奏。不可仍置。具純則姑勿還屬。曺學臣則減下。似好矣。上曰。依爲之。出擧條上曰。具純之自備賑穀。數甚夥然。必有賣鄕之弊端。故曾有飭敎於本道。前道臣想必詳知矣。命植曰。具純之自備穀數。至於近四千石之多。果有賣鄕之弊矣。上曰。近來百事。專以沒模稜爲主。而今日將臣筵奏。能擧其職。予甚嘉尙矣。一祥曰。臣於日前筵中。以經用米不足。仰請變通。有後日次對。稟處之命矣。臣就議大臣。多般商量。而他無推移之道。依前所請。區劃。然後可以分排支用。下詢大臣。處之何如。上曰。大臣之意。何如。命善曰。近與戶判惠堂。連以此事商量。而放料上下之數。貢價代用之道。惠堂有所料量者矣。上曰。惠堂之意。何如。有隣曰。向來戶判所請劃三萬五千石。卽自今月。至三月五朔放料及貢價之數。而臣退與戶判。逐朔叩籌。更爲磨鍊。則三月放料五千六百餘石。戶曹新捧。如可及期。則可以取用。如不然則不爲永劃。自可從便推移。隨捧隨報。貢價上下七千餘石。錢木間。自曹中推移貸下。其餘四朔放料。不得不以米上下者。合爲二萬三千石。三千石則以摠戎廳平倉米取用。二萬石自惠廳取用事相議。而戶判則以爲。本曹錢儲。旣甚不敷。貢價之以木貸下。亦多難便。如欲以此排定。京外錢儲中。別爲區劃。然後方可支用云。而今番給代以後。京外實無推移之道。故以此相持。姑未停當矣。命善曰。戶判之言。無怪其如此。而今番給代後。無以推移。誠如惠堂之言。貢價代下錢木。勢將以曹儲中。姑先推移。待新捧還爲充補。而見今放料。最爲時急云。惠廳米二萬石。摠廳米三千石。許令先爲貸用。似好矣。上曰。依爲之。有隣曰。昨年戶曹之取用惠廳米時。因前惠堂鄭民始言。外方米儲中。稱數給代矣。今番亦依昨年例。以備局句管軍作米。請得給代後取用事。分付。何如。上曰。依爲之。出擧條在簡曰。迎勅時傳語軍。旣有折半減數之命。習儀時傳語軍八十名。何以爲之乎。敢稟。上曰。此亦半減。可也。出擧條在簡曰。蒜山僉使。旣作久勤窠。則別中營將之號。自當革罷。所屬兩邑。亦當移屬於他營將。令道臣商量狀聞後。稟處。似好矣。上曰。問于武將。草記。可也。出擧條在簡曰。長津柵新設僉使。蒜山鎭移差久勤。竝當於後日政爲之乎。上曰。都政不遠。徐議未晩矣。昌順曰。勅行入京。旣以來初三日爲定。翌日陳賀。與國忌齋戒相値。依庚辰年例。延勅當日。仍爲陳賀。宗廟景慕宮告由。朔祭兼行。何如。上曰。依爲之。出擧條上曰。備堂先退。藥房三提調入侍。右承旨亦爲入侍。德鉉承命出傳。宋載經李在學。與醫官康命吉丁文壽偕入進伏。上謂載經曰。夙夜之任。似或妨病。而姑限勅行前。行公。可也。載經曰。臣謹當筋力奔奏矣。上曰。此承宣。向來政注。多疏通者矣。命善曰。疏通之政。其意則固好。而勿論是非曲直。但以振沈滯爲主。則未知其得當。此承宣。必有所激而然矣。載經曰。臣之前後政注。未嘗有激。點檢政望。實無不當疏通而疏通者矣。上曰。向來金鍾秀。以疏通一事。有所筵奏。除非釁孽之流。則豈有永枳之人乎。誰某之當疏通。誰某之不當疏通。居銓任者。一番相議於朝廷。可用則用之。可枳則枳之。豈非得宜乎。命善曰。聖敎果然。此承宣之所云疏通者。未知其盡協於物議。如或乍通旋枳。則反爲世道之害矣。載經曰。臣則行疏通之政。而其後政官。更不繼之。警如以水洗地。終無其效。誠可悶矣。上命醫官入診。命吉進伏診候訖。命吉曰。外感今已快解。而痰候尙未如常。人蔘養胃湯前方中。減蒼朮五分。限三貼進服。似好矣。文壽。以次入診訖奏曰。首醫之言好矣。上曰。進御人蔘養胃湯前方中。減蒼朮五分。自今日一貼式。煎入。可也。出榻敎命退。諸臣以次退出。